അശ്വനി അയ്യർ തിവാരി

അശ്വനി അയ്യർ തിവാരി  (ജനനം15 ഒക്ടോംബർ1979) ഇന്ത്യൻ ചലച്ചിത്ര സംവിധായികയും കഥാകൃത്തുമാണ്. 2016-ലെ നിൽ ബട്ടെ സന്നത എന്ന ഹിന്ദി ചലച്ചിത്രം ആണ് ആദ്യമായി അശ്വനി സംവിധാനം ചെയ്തത്.  ഈ ചലച്ചിത്രം പിന്നീട് അമ്മ കണക്ക് എന്ന പേരിൽ തമിഴിൽ പുനഃനിർമ്മാണം നടത്തിയിരുന്നു. സംവിധാനരംഗത്ത് വരുന്നതിനുമുമ്പ് ലിയോ ബർണറ്റിൽ സഹസംവിധായികയായി പ്രവർത്തിച്ചിരുന്നു. 2017-ലെ ഹാസ്യചിത്രമായ ബരേലി കി ബർഫി എന്ന ചലച്ചിത്രത്തിന് ഏറ്റവും നല്ല സംവിധായികയ്ക്കുള്ള ഫിലിംഫെയർ അവാർഡ് ലഭിച്ചിരുന്നു. 

 ആദ്യകാലം 
1979 ഒക്ടോബർ 15 ന് ഒരു തമിഴ് കുടുംബത്തിലാണ് അശ്വിനി അയ്യർ ജനിച്ചത്, മുംബൈയിലെ മുളുണ്ട് പ്രാന്തപ്രദേശത്താണ് അവർ വളർന്നത്. മുളുണ്ടിലെ സെന്റ് മേരീസ് കോൺവെന്റ് ഹൈസ്കൂളിലെ വിദ്യാഭ്യാസത്തിനുശേഷം പഠിച്ച   എസ്ഐഇഎസ് കോളേജ് ഓഫ് കൊമേഴ്‌സ് ആൻഡ് ഇക്കണോമിക്‌സിൽ നിന്ന് ഉന്നത പഠനം നടത്തി. എഴുത്തുകാരനും സംവിധായകനുമായ നിതേഷ് തിവാരിയെയാണ് അവർ വിവാഹം കഴിച്ചത്. 

 കരിയർ 

 പരസ്യ രംഗം 
മുംബൈയിലെ സോഫിയ പോളിടെക്നിക്കിൽ നിന്ന് വാണിജ്യ കലകളിൽ സ്വർണ്ണ മെഡൽ ജേതാവായ അശ്വിനി, 15 വർഷം പരസ്യ ഏജൻസിയായ ലിയോ ബർണറ്റിൽ (ഇന്ത്യ) ചെലവഴിച്ചു. കാൻ ലയൺസ്, ന്യൂയോർക്ക് ഫെസ്റ്റിവൽ, വൺ ഷോ, പ്രോമാക്സ്, ഗോവഫെസ്റ്റ് അവാർഡുകൾ തുടങ്ങി നിരവധി അവാർഡുകൾ അവർ നേടി. ചലച്ചിത്രനിർമ്മാണത്തിലുള്ള തന്റെ അഭിനിവേശം പിന്തുടരാൻ അവർ ലിയോ ബർണറ്റിലെ ജോലി ഉപേക്ഷിച്ചു.

 സിനിമകൾ 

 ഹ്വസ്വ ചിത്രങ്ങളിലൂടെ അരങ്ങേറ്റം (2012-2016) 
അയ്യർ 2012 ൽ തന്റെ ആദ്യ ഹ്വസ്വ ചിത്രമായ വാട്ട്സ് ഫോർ ബ്രേക്ക്ഫാസ്റ്റ് നിർമ്മിച്ചു. 2016 ൽ, സ്വര ഭാസ്‌കർ പ്രധാന വേഷത്തിൽ അഭിനയിച്ച "നിൽ ബട്ടേ സന്നത" എന്ന ഹാസ്യ-നാടകീയ ചിത്രത്തിലൂടെ അവർ ഫീച്ചർ ഫിലിം സംവിധാനത്തിൽ അരങ്ങേറ്റം കുറിച്ചു. കളർ യെല്ലോ പ്രൊഡക്ഷൻസ് (ആനന്ദ് എൽ. റായ്) ജെഎആർ പിക്ചേഴ്സ്, ഒപ്റ്റിക്കസ് ഇൻ‌കോർപ്പറേറ്റഡ് എന്നിവയുമായി സഹകരിച്ച് നിർമ്മിച്ച ഈ ചിത്രം ഇറോസ് ഇന്റർനാഷണൽ അവതരിപ്പിച്ചു. അമിതാഭ് ബച്ചൻ ആതിഥേയത്വം വഹിച്ച കോൻ ബനേഗ ക്രോർപതി എന്ന ക്വിസ് ഷോയിലെ ഒരു മത്സരാർത്ഥിയിൽ നിന്ന് ഈ കഥയ്ക്ക് പ്രചോദനമാകുകയും നിരവധി ഇന്ത്യൻ പ്രേക്ഷകരെ ഇത് പ്രചോദിപ്പിക്കുകയും ചെയ്തു. അന്താരാഷ്ട്രതലത്തിൽ ദി ന്യൂ ക്ലാസ്മേറ്റ് എന്ന പേരിൽ പുറത്തിറങ്ങിയ നിൽ ബാറ്റി സന്നതയ്ക്ക് റിലീസിന് തൊട്ടുപിന്നാലെ നല്ല അവലോകനങ്ങൾ ലഭിച്ചതൊടൊപ്പം തിവാരിയുടെ സംവിധാനത്തിനും വിഷയം സൂക്ഷ്മമായി കൈകാര്യം ചെയ്തതിനും പ്രശംസകളും ലഭിച്ചു. ബോക്സ് ഓഫീസിൽ വാണിജ്യപരമായി പരാജയപ്പെട്ട ചിത്രമായിരുന്നു അത്. ഈ ചിത്രത്തിലൂടെ അയ്യർക്ക് മികച്ച നവാഗത സംവിധായികയ്ക്കുള്ള ഫിലിംഫെയർ അവാർഡ് ലഭിച്ചു. അമ്മ കണക്ക് എന്ന പേരിൽ തമിഴിൽ പുനർനിർമ്മിച്ച ഈ ചിത്രം അമല പോൾ പ്രധാന വേഷത്തിൽ അഭിനയിച്ച് അതേ വർഷം ജൂൺ 24 ന് പുറത്തിറങ്ങി.

 വിജയഗാഥ (2017 മുതൽ ഇന്നുവരെ) 
കൃതി സനോൻ, ആയുഷ്മാൻ ഖുറാന, രാജ്കുമാർ റാവു എന്നിവർ പ്രധാന വേഷങ്ങളിൽ അഭിനയിച്ച ബറേലി കി ബർഫി (2017) എന്ന റൊമാന്റിക് കോമഡി-നാടകീയ ചലച്ചിത്രമാണ് അയ്യരുടെ സിനിമാ ജീവിതത്തിൽ വഴിത്തിരിവായത്. നിക്കോളാസ് ബാരിയോയുടെ ദി ഇൻഗ്രിഡിയന്റ്സ് ഓഫ് ലവ് എന്ന നോവലിനെ ആസ്പദമാക്കി പുറത്തിറങ്ങിയ ഈ ചിത്രം വ്യാപകമായ നിരൂപക പ്രശംസ നേടിയതോടൊപ്പം, സംവിധാനം, തിരക്കഥ, സംഭാഷണം, സൗണ്ട് ട്രാക്ക്, പശ്ചാത്തലസംഗീതം, അഭിനേതാക്കളുടെ പ്രകടനം എന്നിവയുടെ പേരിലും ഉയർന്ന പ്രശംസ നേടി.

സിനിമകൾ
Nil Battey Sannata (2016)
Amma Kanakku (2016; Tamil)
Bareilly Ki Barfi (2017)
അവലംബം

പുറത്തേയ്ക്കുള്ള കണ്ണികൾ

വർഗ്ഗം:1979-ൽ ജനിച്ചവർ
വർഗ്ഗം:ഇന്ത്യൻ ചലച്ചിത്ര സംവിധായികമാർ